**Filme incluse în cadrul proiectului**

**5:3 - Film românesc la Cinematograful Belvárosi Mozi Seghedin”**

**16 – 18 noiembrie 2018**

**Sala „Balázs Béla”**

**Un pas în urma serafimilor /** (2017) / r: Daniel Sandu/ 2h30. Cu: Ștefan Iancu, Vlad Ivanov

*Film premiat cu 8 premii Gopo, printre care premiul pentru cel mai bun lung metraj, cel mai bun actor în rol principal, în rol secundar, pentru ”tânără speranță”, respectiv cea mai bună regie și cu premiul publicului la Festivalul Internațional TIFF*

Din dorința de a deveni preot, Gabriel, un adolescent idealist este admis la seminarul teologic ortodox, unde descoperă că realitatea nu are nicio legătură cu proiecția sa imaculată. Încercările sale de a se adapta mediului corupt și abuziv îl aduc, împreună cu un grup de colegi în ipostaza de proscriși ai școlii, fiind etichetați în mod generalist drept elevi-problemă. Evoluționismul și religia deschid în sinea sa un câmp de luptă, unde, pentru a supraviețui în seminar trebuie să apeleze la minciună, manipulare și furt, gravitând între un preot incoruptibil, dar abuziv, și un profesor laic, viclean și corupt.

**Fotbal infinit** (2018)/ r. Corneliu Porumboiu / 1h10. Cu : [Laurențiu Ginghin](https://www.imdb.com/name/nm9624873/?ref_=tt_ov_st_sm)ă, [Corneliu Porumboiu](https://www.imdb.com/name/nm1717949/?ref_=tt_ov_st_sm)

*Câștigător al premiului pentru cel mai bun documentar la Jerusalem FF, și nominalizat la categoria Cel mai bun film românesc la TIFF*

Corneliu Porumboiu, un adept al acceptării, spre analiză, a absurdului în societate, realizează cel de-al doilea film documentar cu tematică sportivă, o cacealma de zile mari pentru toți cei care cred că sportul, respectiv fotbalul, poate fi rupt din contextul său social. Laurențiu Ginghină, o victimă a fotbalului, funcționar șters în prefectura din Vaslui, orașul de baștină al lui Porumboiu, devine un cavaler al cauzelor pierdute în fotbal, venind cu o variantă 2.0 de a îmbunătăți o religie. Dincolo de fluieratul în biserica fotbalului, Ginghină cucerește prin *donquijotismul* său, și invită publicul la permisivitate, punându-ne în situația de a ne imagina paradigmele, cu o deviație de câteva grade de la axa canonului.

**Reconstituirea** (1971)/ r. Lucian Pintilie/ 1 h. Cu: Emil Botta, Vladimir Găitan, George Constantin, George Mihăiță, Ernest Maftei

Ales de criticii de film drept cel mai bun film românesc al tuturor timpurilor, „Reconstituirea” este capodopera care l-a consacrat pe regizorul român Lucian Pintilie, și care, deși niciodată premiat internațional a fost achiziționat în anul 2012 pentru colecția permanentă a MoMA, New York. Inspirată după un caz real, desfășurat în Caransebeș în 1962, filmul spune povestea reconstituirii unui banal incident, o bătaie între doi tineri, care, sub ochii vigilenți ai Miliției, se transformă într-o crimă. Realizat în alb/negru, și construit ca reportaj, filmul a avut premiera în ziua de 5 ianuarie 1970, la București, fiind interzis după scurt timp și redifuzat abia în 1990. Prin valoarea sa estetică, „Reconstituirea” este o epopee, un film cu o densă suprapunere de straturi, cu multiple sensuri și semnificații filosofice, primul film românesc care, ca operă de artă, ne introduce prin tonul său ironic, malițios și cinic, în infernul românesc, moral și spiritual, în labirintul bășcăliei, varianta specific românească și degradată a spiritului balcanic.

Cu sprijinul Centrului Național al Cinematografiei.

**Secvențe** (1982)/ r. Alexandru Tatos/ 1h38. Cu: Ion Vîlcu, Geo Barton, Mircea Diaconu, Alexandru Tatos

Film compus din 3 episoade independente: "Telefonul", "Prospecție" și "Patru palme", având ca liant echipa de filmare și implicit atmosfera și problemele cineaștilor români din anii 80. Ars poetica lui Alexandru Tatos, „Secvențe” face o incursiune în viețile membrilor echipei de filmare, oscilând de la banalul cotidian, necesar ca orice rit de trecere, până la situații speciale, de un dramatism ieșit din comun și străine aparatului de analiză al societății socialiste multilateral dezvoltate, interzise memoriei colective, prin care cetățeanul-figurant devine, pentru o fracțiune de viață, actorul din rolul principal.

Cu sprijinul Centrului Național al Cinematografiei.

**Scurtcircuit** (2017) /r. Cătălin Saizescu / 1h49. Cu: Maruca Băiașu, Magda Catone, Andrei Ciopec și Maia Morgenstern, George Ivașcu

*Câștigător al „Globului de Aur” pentru realizări artistice remarcabile la Shanghai International Film Festival*

Filmul artistic al lui Cătălin Saizescu, pornește de la un caz real, un scurtcircuit care a îndurerat toată România și în urma căruia, în Maternitatea „Giulești”, șase bebeluși născuți prematur și-au pierdut viața într-un incendiu cumplit, de neconceput. Intenția vădită a regizorului este aceea de a trezi în ochii publicului, prin intermediul unei ficțiuni moderate, nevoia de responsabilitate și de asumare, din partea tuturor celor care își justifică propriile gesturi egoiste la adăpostul lui „las-o, măi, că merge-așa”.